**Ministru kabineta noteikumu projekta “Grozījumi Ministru kabineta 2018. gada 20. marta noteikumos Nr. 170 “Samaksas noteikumi valsts akciju sabiedrībai “Ceļu satiksmes drošības direkcija” par deleģēto valsts pārvaldes uzdevumu izpildi”” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **Tiesību akta projekta anotācijas kopsavilkums** | | | |
| Mērķis, risinājums un projekta spēkā stāšanās laiks (500 zīmes bez atstarpēm) | | Noteikumu projekta “Grozījumi Ministru kabineta 2018. gada 20. marta noteikumos Nr. 170 “Samaksas noteikumi valsts akciju sabiedrībai “Ceļu satiksmes drošības direkcija” par deleģēto valsts pārvaldes uzdevumu izpildi”” (turpmāk – noteikumu projekts) *mērķis* ir pilnveidot samaksas kārtību CSDD par valsts pārvaldes deleģēto uzdevumu izpildi, ņemot vērā identificētās problēmas un mazinot administratīvo slogu.  Noteikumu projekts stājas spēkā 2020.gada 1.janvārī. | |
| **I. Tiesību akta projekta izstrādes nepieciešamība** | | | |
| 1. | Pamatojums | | Noteikumu projekts sagatavots, lai:  1. izpildītu Ministru kabineta 2019.gada 16. jūlija sēdē (prot.Nr.33, 77.§ “Informatīvais ziņojums “Par tehnisko līdzekļu (fotoradaru) turpmākās darbības nodrošināšanu (atjaunošanu) un tās finansēšanas avotiem” (turpmāk – protokollēmums), 6.punkts, ņemot vērā arī 5.punktā noteikto) doto uzdevumu – lai pilnveidotu samaksas kārtību par valsts pārvaldes deleģētā uzdevuma izpildi, Iekšlietu ministrijai līdz 2019.gada 1.oktobrim sagatavot un iekšlietu ministram normatīvajos aktos noteiktā kārtībā iesniegt izskatīšanai Ministru kabinetā noteikumu projektu par grozījumiem Ministru kabineta 2018. gada 20. marta noteikumos Nr. 170 “Samaksas noteikumi valsts akciju sabiedrībai “Ceļu satiksmes drošības direkcija” par deleģēto valsts pārvaldes uzdevumu izpildi” (turpmāk – noteikumi Nr.170), nosakot, ka no Valsts policijai piešķirtajiem valsts budžeta līdzekļiem valsts akciju sabiedrībai “Ceļu satiksmes drošības direkcija” (turpmāk – CSDD) tiek segtas ar fotoradaru uzturēšanu un darbības nodrošināšanu saistītās faktiskās izmaksas attiecīgajam saimnieciskajam gadam šim mērķim piešķirto valsts budžeta līdzekļu ietvaros;  2. pilnveidotu noteikumu Nr.170 regulējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | ***Pašreizējā situācija un problēmas***  1. Noteikumu Nr.170 3.1.apakšpunkts nosaka, ka  Valsts policija veic samaksu CSDD par tehnisko līdzekļu uzstādīšanu un to darbības nodrošināšanu, lai fiksētu pārkāpumus, neapturot transportlīdzekli, ievērojot šādus kritērijus – *valsts budžeta finansējuma apmēru nosaka, ņemot vērā uzstādīto tehnisko līdzekļu skaitu, to darbības dienu skaitu (ja tehniskais līdzeklis ir darbojies vismaz 16 stundas diennaktī) un vienas tehniskā līdzekļa darbības dienas izmaksas, kuru apmēru nosaka deleģēšanas līgumā.*  Informatīvā ziņojuma “Par tehnisko līdzekļu (fotoradaru) turpmākās darbības nodrošināšanu (atjaunošanu) un tās finansēšanas avotiem” (turpmāk – informatīvais ziņojums) 3.1.nodaļā “Pašreizējās situācijas raksturojums, identificētās problēmas un risinājumi” norādīts, ka” *jāatrisina jautājums par vienas radara darbības dienas izmaksu turpmāku piemērošanu norēķiniem ar CSDD. Problēmas risinājums varētu būt CSDD faktisko izmaksu segšana konkrētam saimnieciskajam gadam šim mērķim apstiprināto ilgtermiņa saistību ietvaros, deleģēšanas līgumā paredzot attiecīgus izmaksu ierobežošanas nosacījumus*.  2016. gada 14. novembrī Ministru kabinetā izskatītajā Konceptuālajā ziņojumā “Par valsts akciju sabiedrības “Ceļu satiksmes drošības direkcija” uzstādīto stacionāro fotoradaru darbības rezultātiem, priekšlikumiem par tehnisko līdzekļu (fotoiekārtu vai videoiekārtu) turpmāko izmantošanu un fotoradaru iegādes, uzstādīšanas un darbības nodrošināšanas finansēšanu” tika piedāvāti divi deleģētā valsts pārvaldes uzdevuma samaksas kārtības modeļi:  1. modelis – “vienības cena” (vienas radara darbības dienas izmaksas) - samaksas apmērs atkarīgs no faktisko radara darbības dienu skaita.  2. modelis – “izmaksu atlīdzība” (finansējums atbilstoši faktisko izmaksu apjomam, kas CSDD radies valsts pārvaldes deleģētā uzdevuma izpildes procesā un pamatojas uz darījumu attaisnojošiem dokumentiem, pieskaitot arī netiešos izdevumus).  Ar [Ministru kabineta 2016. gada 14. novembra rīkojumu Nr. 678 “Par konceptuālo ziņojumu “Par valsts akciju sabiedrības “Ceļu satiksmes drošības direkcija” uzstādīto stacionāro fotoradaru darbības rezultātiem, priekšlikumiem par tehnisko līdzekļu (fotoiekārtu vai videoiekārtu) turpmāko izmantošanu un fotoradaru iegādes, uzstādīšanas un darbības nodrošināšanas finansēšanu” (turpmāk – rīkojums Nr. 678)](https://likumi.lv/doc.php?id=286714) tika atbalstīts deleģēto uzdevumu apmaksas kārtības 1. modelis, ko par atbilstošāko uzskatīja Satiksmes ministrija un CSDD. Balstoties uz šo lēmumu, tika sagatavots un noslēgts deleģēšanas līgums, kā arī izstrādāti  [noteikumi Nr.170.Tomēr faktisko situāciju](https://likumi.lv/ta/id/297990-samaksas-noteikumi-valsts-akciju-sabiedribai-celu-satiksmes-drosibas-direkcija-par-delegeto-valsts-parvaldes-uzdevumu-izpildi) ietekmēja riski, kuru būtiskums sākotnēji netika attiecīgi novērtēts:  - atsevišķi izdevumi bija lielāki par prognozētajiem (piemēram, sakarā ar vandālisma aktiem ievērojami pieauga apdrošināšanas izdevumi, bija nepieciešams fotoradarus aprīkot ar novērošanas kamerām un signalizāciju);  - izmaksu apjomu ietekmējis par prognozēto lielāks fotoradaru “dīkstāves” dienu skaits, ko, savukārt, ietekmē no CSDD neatkarīgi apstākļi (piemēram, ceļu remonts, vandālisms, elektrības atslēgums), tomēr par šo laiku ir jāsedz izmaksas, kas ir stabilas un nav atkarīgas no faktiskā no fotoradara darbības ilguma (piemēram, apdrošināšana);noteikumos Nr.170 tika noteikts, ka par vienu radara darbības dienu uzskata laiku, ja tehniskais līdzeklis ir darbojies vismaz 16 stundas diennaktī. Tas nozīmē, ka nevar tikt apmaksātas dienas, kad fotoradars darbojies mazāk par 16 stundām;  - faktiski CSDD atsevišķus izdevumus aprēķinā atspoguļojusi pēc maksas pakalpojuma izcenojuma aprēķina principa, tos “izkliedējot“ ilgākā laikposmā, neuzrādot tos pilnā apmērā gadā, kad tie faktiski tiek veikti.  Saskaņā ar CSDD sniegto informāciju atbalstītā samaksas modeļa piemērošana laikposmā no 2015.-2017.gadam ir radījusi CSDD būtiskas papildu izmaksas 165 340 *euro* apmērā, ko CSDD segusi no saviem līdzekļiem. Valsts policijas grāmatvedības uzskaitē šādas saistības nav reģistrētas. Savukārt, 2018.gadā Valsts policijas piešķirtā dotācija ir par 159 747 *euro* lielāka nekā faktiskās CSDD izmaksas.”  Sagatavojot informatīvo ziņojumu, CSDD ierosināja minētos izdevumus kompensēt no 2018.gadā piešķirtās dotācijas, kas pārsniedz faktiskos izdevumus.  Ievērojot iepriekš minēto attiecībā uz normatīvo regulējumu, kā arī objektīviem apstākļiem, kuru dēļ papildu izmaksas radušās, Ministru kabinets pieņēma lēmumu (protokollēmuma 5.punkts) – noteikt, ka CSDD faktiskās izmaksas, kas radušās valsts pārvaldes deleģētā uzdevuma izpildes procesā, 165 340 *euro* apmērā par laikposmu no 2015.gada līdz 2017.gadam, kas pārsniedz no budžeta apakšprogrammas 06.01.00 “Valsts policija” piešķirtā valsts budžeta finansējuma apmēru minētajā laikposmā, kompensējamas no Ceļu satiksmes drošības direkcijai 2018.gadā piešķirtā valsts budžeta finansējuma, kas pārsniedz 2018.gada faktiskos izdevumus (159 747 *euro*), un 2019.gada valsts budžeta finansējuma (5593 *euro*), un uzdeva sagatavot attiecīgus grozījumus noteikumos Nr.170.  2. Noteikumu Nr.170 6.punkts nosaka, ka *Iekšlietu ministrija katru gadu līdz 1. martam pārbauda CSDD iepriekšējā saimnieciskajā gadā apmaksāto izdevumu atbilstību šo noteikumu prasībām, ilgtermiņa saistībām ceļu satiksmes pārkāpumu fiksēšanas tehnisko līdzekļu darbības nodrošināšanai, kā arī noslēgtā deleģēšanas līguma noteikumiem.*”  Šādu pārbaudi var veikt zvērināts revidents, ar kuru CSDD noslēdzis attiecīgu līgumu, vienlaicīgi ar CSDD gada pārskata revīziju, neiesaistot Iekšlietu ministrijas resursus un mazinot administratīvo slogu Iekšlietu ministrijai. Izdevumus par zvērināta revidenta pakalpojumu ir iespējams segt no administrācijas (pieskaitāmajām) izmaksām piešķirtajiem valsts budžeta līdzekļiem.  Izdevumi CSDD deleģēto valsts pārvaldes uzdevumu izpildei, pamatojoties uz Ministru kabineta 2014.gada 29.jūlija rīkojumā Nr.382 “Par Iekšlietu ministrijas ilgtermiņa saistībām ceļu satiksmes pārkāpumu fiksēšanas tehnisko līdzekļu (fotoradaru) darbības nodrošināšanai” (turpmāk – rīkojums Nr.382) noteiktajiem ilgtermiņa saistību limitiem, tiek paredzēti Iekšlietu ministrijas resora budžeta apakšprogrammā 06.01.00 “Valsts policija” izdevumu klasifikācijas kodā 3000 “Subsīdijas un dotācijas”. Rīkojuma Nr.382 nosacījumi regulāri tiek aktualizēti atbilstoši tehnisko līdzekļu skaitam, izmaksām un citiem rādītājiem. Rīkojuma anotācijā un tās pielikumos tiek detalizēti atspoguļoti aprēķini gan par prognozētajiem valsts pamatbudžeta ieņēmumiem no naudas sodiem, gan izdevumiem. Deleģēšanas līguma finanšu sadaļa tiek sagatavota, ņemot vērā šos aprēķinus. Pašlaik rīkojuma Nr.382:  √ 10.punktā noteikts, ka ar 2017. gada 1. janvāri Valsts policija veic samaksu Ceļu satiksmes drošības direkcijai par valsts pārvaldes deleģēto uzdevumu izpildi, ievērojot šādus nosacījumus:  - samaksas apmēru par tehnisko līdzekļu (fotoradaru) uzstādīšanu un to darbības nodrošināšanu nosaka, ņemot vērā uzstādīto tehnisko līdzekļu (fotoradaru) skaitu, to darbības dienu skaitu (ja tehniskais līdzeklis (fotoradars) ir darbojies vismaz 16 stundas diennaktī) un vienas tehniskā līdzekļa (fotoradara) darbības dienas izmaksas;  - samaksas apmēru par informācijas apstrādi transportlīdzekļu un to vadītāju valsts reģistrā, kas saņemta no tehniskajiem līdzekļiem (fotoradariem), un protokolu–lēmumu projektu sagatavošanu un nosūtīšanu Valsts policijai nosaka, ņemot vērā viena protokola–lēmuma projekta sagatavošanas izmaksas (0,57 *euro*) un faktiski sagatavoto protokolu–lēmumu projektu skaitu;  - samaksas apmēru par protokolu–lēmumu nosūtīšanu personām, kurām uzlikts administratīvais sods par pārkāpumiem ceļu satiksmē, nosaka, ņemot vērā faktiski nosūtīto protokolu–lēmumu skaitu, vienas vēstules sagatavošanas izmaksas (0,078 *euro*) un valsts akciju sabiedrības "Latvijas Pasts" noteikto attiecīgās vēstules nosūtīšanas pakalpojumu tarifu.  √ 11.punktā noteikts, ka vienas tehniskā līdzekļa (fotoradara) darbības dienas izmaksas nosaka šādā apmērā:  11.1. ceļu satiksmes pārkāpumu fiksēšanas tehniskajiem līdzekļiem (fotoradariem), kas iegādāti 2015. gadā:  11.1.1. līdz 2017. gada 31. decembrim – 30,60 *euro*;  11.1.2. no 2018. gada 1. janvāra – 39,06 *euro*;  11.2. ceļu satiksmes pārkāpumu fiksēšanas tehniskajiem līdzekļiem (fotoradariem), kas iegādāti 2016. un 2017. gadā:  11.2.1. līdz 2017. gada 31. decembrim – 39,99 *euro*;  11.2.2. no 2018. gada 1. janvāra – 48,25 *euro*;  11.3. ceļu satiksmes pārkāpumu fiksēšanas tehniskajiem līdzekļiem (fotoradariem), kas iegādāti 2018. gadā, – 48,90 *euro*.  Ievērojot protokollēmuma 3.punktā doto uzdevumu, kā arī 5.punktā noteikto attiecībā uz faktisko izdevumu apmaksu par laikposmu no 2015.-2017.gadam, ir sagatavoti grozījumi rīkojumā Nr.382, vienlaikus svītrojot arī 10. un 11.punktu.  ***Tiesiskā regulējuma mērķis un būtība***  Noteikumu projekta *mērķis* ir pilnveidot samaksas kārtību CSDD par valsts pārvaldes deleģēto uzdevumu izpildi, ņemot vērā identificētās problēmas un mazinot administratīvo slogu.  Noteikumu projekts paredz:  1. *mainīt samaksas kārtību par valsts pārvaldes uzdevuma – tehnisko līdzekļu uzstādīšana un to darbības nodrošināšana, lai fiksētu pārkāpumus, neapturot transportlīdzekli – izpildi, attiecīgajam saimnieciskajam gadam piešķirto valsts budžeta līdzekļu ietvaros,* veicot samaksu CSDD:  - par ar tā darbību saistītajiem izdevumiem;  Deleģēšanas līgumā tiks paredzēti konkrēti noteikumu Nr.170 2.1.1.1.- 2.1.1.6.apakšpunktos minētie izdevumu veidi (tieši iesaistītā personāla izmaksas, autotransporta nomas, datortehnikas iegādes un atjaunošanas, kā arī degvielas izmaksu, informatīvās sistēmas uzturēšanas un datu pārraides izmaksu, ēku remonta, uzturēšanas un komunālo pakalpojumu izmaksu, administrācijas (pieskaitāmo) izmaksu proporcionālā attiecināmā daļa, neatgūstamā pievienotās vērtības nodokļa proporcionālā attiecināmā daļa, ņemot vērā ar pievienotās vērtības nodokli apliekamo un neapliekamo darījumu attiecību) un detalizēts aprēķins, kas atbilst rīkojuma Nr.382 anotācijas pielikumā atspoguļotajam aprēķinam par attiecīgo saimniecisko gadu. Tātad CSDD valsts pārvaldes deleģēto uzdevumu izpildes nodrošināšanai saņems konkrētu valsts budžeta finansējumu, kas nebūs atkarīgs no tehnisko līdzekļu darbības dienu skaita, kā tas bija līdz šim;  - atbilstoši faktisko izdevumu apmēram, ko CSDD maksā ārpakalpojuma sniedzējiem (ar tehnisko līdzekļu darbību saistītās elektroenerģijas izmaksas, tehnisko līdzekļu apdrošināšanas izmaksas, tehnisko līdzekļu apsardzes izmaksas, ar tehnisko līdzekļu darbību saistītās sakaru pakalpojumu izmaksas, ar tehnisko līdzekļu apkopi, remontu, verifikāciju, diennakts reaģēšanas servisa nodrošināšanu saistītās izmaksas, citas ar tehnisko līdzekļu darbības nodrošināšanu saistītās izmaksas), nepārsniedzot attiecīgajam saimnieciskajam gadam šim mērķim piešķirto valsts budžeta līdzekļu apmēru (pašreiz noteikts, ka samaksa tiek veikta atbilstoši fotoradaru darbības dienu skaitam, piemērojot vienas fotoradaru darbības dienas plānotās izmaksas, kā rezultātā rodas pārmaksa vai arī nesamaksāti izdevumi. Šo izmaksu detalizēts aprēķins arī atspoguļots rīkojuma Nr.382 anotācijas pielikumā, tomēr, ievērojot pakalpojumu cenu ietekmējošus faktorus, kā arī apjomus, izmaksas var būt mainīgas. Vienlaikus kopējie izdevumi nevar pārsniegt plānotos, proti, attiecīgajam saimnieciskajam gadam rīkojumā Nr.382 noteiktos un budžeta likumā apstiprinātos ilgtermiņa saistību limitus pasākumam “Ceļu satiksmes pārkāpumu fiksēšanas tehnisko līdzekļu darbības nodrošināšana”. Ja izmaksas pret plānotajām ir lielākas vai paredzami jauni izmaksu veidi, tas rakstveidā jāsaskaņo ar Valsts policiju un attiecīgi jāprecizē deleģēšanas līguma finanšu sadaļa);  2. *mainīt iepriekšējā saimnieciskajā gadā apmaksāto izdevumu atbilstības noteikumu Nr.170 prasībām un noslēgtā deleģēšanas līguma noteikumiem kontroles kārtību*, paredzot, ka CSDD noteiktā termiņā iesniedz Iekšlietu ministrijai un Valsts policijai zvērināta revidenta parakstītu apliecinājumu par iepriekšējā saimnieciskajā gadā apmaksāto izdevumu atbilstību (pašreiz noteikts, ka Iekšlietu ministrija katru gadu noteiktā termiņā pārbauda CSDD iepriekšējā saimnieciskajā gadā apmaksāto izdevumu atbilstību šo noteikumu prasībām, ilgtermiņa saistībām ceļu satiksmes pārkāpumu fiksēšanas tehnisko līdzekļu darbības nodrošināšanai, kā arī noslēgtā deleģēšanas līguma noteikumiem).Atbildības jautājumi, lai ievērotu Likumā par budžetu un finanšu vadību noteikto, ka budžeta finansētu institūciju vadītāji ir atbildīgi par budžeta līdzekļu efektīvu un ekonomisku izlietošanu atbilstoši paredzētajiem mērķiem, kā arī Valsts pārvaldes iekārtas likumā noteikto, ka, deleģējot pārvaldes uzdevumus, par funkcijas izpildi kopumā atbild attiecīgā publiskā persona, atspoguļoti deleģēšanas līgumā. |
| 3. | Projekta izstrādē iesaistītās institūcijas un publiskas personas kapitālsabiedrības | | Iekšlietu ministrija. |
| 4. | Cita informācija | | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmē Valsts policiju, CSDD. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums ietekmē:  √ valsts pārvaldes deleģēto uzdevumu finansēšanas fotoradaru ieviešanas jomā: Valsts policijas un CSDD administratīvais slogs samazināsies, jo pilnveidoti valsts pārvaldes deleģēto uzdevumu izpildes apmaksas nosacījumi;  √ izdevumu kontroles jomā: Iekšlietu ministrijas administratīvais slogs samazināsies, jo pārbaude vairs netiks veikta. CSDD administratīvais slogs nemainīsies, paredzot pārbaudes veikt zvērinātam revidentam. Pārbaudes var veikt arī Valsts kontrole, Satiksmes ministrijas un CSDD audita struktūrvienības. |
| 3. | Administratīvo izmaksu monetārs novērtējums | Pieņemot, ka noteikumu Nr.170 6.punkta nosacījumu izpildei (Iekšlietu ministrija katru gadu līdz 1. martam pārbauda CSDD iepriekšējā saimnieciskajā gadā apmaksāto izdevumu atbilstību šo noteikumu prasībām, ilgtermiņa saistībām ceļu satiksmes pārkāpumu fiksēšanas tehnisko līdzekļu darbības nodrošināšanai, kā arī noslēgtā deleģēšanas līguma noteikumiem) patērētais laiks ir 80 stundas un izdevumi auditora vidējai atlīdzībai par 1 stundu (ar darba devēja VSAOI) -10,34 *euro*, administratīvās izmaksas = 828 *euro*. Mainot attiecīgo regulējumu, veidojas nosacīts izdevumu ietaupījums.  CSDD administratīvie izdevumi var palielināties, bet to segšanas avots ir valsts pārvaldes uzdevumu izpildei piešķirtais valsts budžeta finansējums. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ministru kabineta rīkojuma projekts „Grozījumi Ministru kabineta 2014. gada 29. jūlija rīkojumā Nr. 382 “Par Iekšlietu ministrijas ilgtermiņa saistībām ceļu satiksmes pārkāpumu fiksēšanas tehnisko līdzekļu (fotoradaru) darbības nodrošināšanai”” (turpmāk – rīkojuma projekts). Rīkojuma projekts sagatavots, pamatojoties uz Ministru kabineta 2019. gada 16. jūlija sēdē nolemto (prot. Nr. 33 77.§ “Informatīvais ziņojums “Par tehnisko līdzekļu (fotoradaru) turpmākās darbības nodrošināšanu (atjaunošanu) un tās finansēšanas avotiem”” 2. un 3.punkts, kā arī ņemot vērā 6.punktā noteikto). Rīkojuma projekts paredz izslēgt Ministru kabineta 2014. gada 29. jūlija rīkojuma Nr. 382 “Par Iekšlietu ministrijas ilgtermiņa saistībām ceļu satiksmes pārkāpumu fiksēšanas tehnisko līdzekļu (fotoradaru) darbības nodrošināšanai” 10. un 11.punktu, kas nosaka samaksas apmērus. Turpmāk samaksa tiks veikta par CSDD faktiskajiem izdevumiem. |
| 2. | Atbildīgā institūcija | Iekšlietu ministrija. |
| 3. | Cita informācija | Rīkojuma projekts 2019.gada 19.septembrī iesniegts Valsts kancelejā izskatīšanai Ministru kabineta sēdē. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības tieša līdzdalība nav nepieciešama, jo projekts sagatavots atbilstoši Ministru kabineta 2019.gada 16. jūlija sēdē (prot.Nr.33, 77.§ “Informatīvais ziņojums “Par tehnisko līdzekļu (fotoradaru) turpmākās darbības nodrošināšanu (atjaunošanu) un tās finansēšanas avotiem” (turpmāk – protokollēmums), 6.punkts, ņemot vērā arī 5.punktā noteikto) dotajam uzdevumam par norēķinu pilnveidošanu starp valsts pārvaldes iestādi un valsts kapitālsabiedrību, tai deleģējot veikt valsts pārvaldes uzdevumu. Informatīvajā ziņojumā “Par tehnisko līdzekļu (fotoradaru) turpmākās darbības nodrošināšanu (atjaunošanu) un tās finansēšanas avotiem” detalizēti izklāstītas problēmas un risinājumi. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija, Iekšlietu ministrijas Informācijas centrs, CSDD. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav. |
| 3. | Cita informācija | Nav. |

Iekšlietu ministrs Sandis Ģirģens

Vīza:

valsts sekretārs Dimitrijs Trofimovs

16.10.2019 8:35

2377

A.Strode

67219602, [alda.strode@iem.gov.lv](mailto:alda.strode@iem.gov.lv)